鄭南壽攜詩見過次韻謝之
作者：釋德洪
朝代：宋

paragraphs: 碔砆世既以爲玉，芝蘭那知不爲蕕。
人間萬事醉不理，攜被來爲林壑游。
雪花成山過驚浪，五展暮天開橘洲。
篙師絕叫風掠耳，蕭蕭兩鬢空颼飀。
松聲盤空上煙翠，顧陟佳處毎遲留。
袖中出詩愕坐客，涔蹄乃爾容吞舟。
東坡句法補造化，山谷筆力江倒流。
兩翁連聯竟仙去，暮年見子忘百憂。
念當明日江南路，幕阜倚天佳氣浮。
故人問我今何似，爲道摧頹如慧球。